**Ministru kabineta noteikumu projekta**

**Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir, balstoties uz Covid-19 epidemioloģiskās drošības situācijas izvērtējumu, pārskatīt starptautisko pasažieru pārvadājumu nosacījumus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz [*Epidemioloģiskās drošības likuma*](https://likumi.lv/ta/id/52951-epidemiologiskas-drosibas-likums)[3. panta](https://likumi.lv/ta/id/52951-epidemiologiskas-drosibas-likums#p3) otro daļu, 14. panta pirmās daļas 5. punktu,  19. panta pirmo un 2.1 daļu, 19.1 pantu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 11., 12.,13. un 14. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 9. jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi) 35. punktā ietverts vispārējs aizliegums veikt pasažieru starptautiskos pārvadājumus uz/no Slimību profilakses un kontroles centra (turpmāk – SPKC) tīmekļvietnē publicētajām valstīm ar augstiem saslimstības rādītājiem un būtiski ierobežojumi, ja pasažieris ierodas no vidēja riska (dzeltenā saraksta) valstīm. SPKC valstu saraksta mainība ik nedēļu liecina, ka Latvija arvien vairāk faktiski tuvojas ārkārtējā stāvokļa laikā spēkā esošajiem ierobežojumiem, proti, ierobežojumu apjoms *de facto* ir pielīdzināms vispārējam pārvadājumu aizliegumam, kas bija spēkā ārkārtējās situācijas laikā. Tādējādi Latvija faktiski tiek izolēta no pārējās pasaules, kas veicina ekonomikas bremzēšanu.  Aizliedzot tiešos pasažieru pārvadājumus uz/no augsta saslimstības riska valstīm, pasažieri ierodas no tām Latvijā, pārsēžoties citās lidostās vai ar sauszemes transportu, līdz ar to saskarsme ar citiem ceļotājiem ir daudz lielāka, kā arī kontrole un uzraudzība apgrūtināta.  Šobrīd ieviestā pasažieru anketēšana nenodrošina pilnvērtīgu uzraudzību un Covid-19 izplatīšanās kontroli, jo pasažieri var rīkoties negodprātīgi, anketās neuzrādot patieso ceļojuma sākuma punktu, bet gan tikai galamērķi. Daļa pasažieru atzīst, ka viņi nesniedz patiesu informāciju aptaujas anketās, kas tiek iesniegtas pārvadātājam, tādēļ rodas pamatotas bažas par apkopotās informāciju atbilstību patiesajai ainai.  Latvijā noteikumi par pašizolācijas ievērošanu attiecas arī uz tranzīta/ transfēra pasažieriem, kas ierodas no zema riska valstīm, bet ceļo tranzītā caur vidēja riska (dzeltenā saraksta) valstīm. Kaimiņvalstis šādiem ceļotājiem nepiemēro pašizolāciju, līdz ar to Latvijas konkurētspēja tiek samazināta un ceļotāji izvēlas neveikt lidojumu uz Latviju, bet ieceļot pa sauszemi pēc atlidošanas uz kaimiņvalstu lidostām. Praktiski aviācijas segmentā tiek pārtraukta koordinētā sadarbība starp Baltijas valstīm, radot tiešu negatīvu ietekmi uz sektora konkurētspēju reģionā.  Ievērojot minēto, aviācijas nozarē ir izpētīta citu valstu pieeja. Eiropas Civilās aviācijas konferences (turpmāk – ECAC) dalībvalstu apkopotā informācija (uz 30.07.2020.) liecina, ka liela daļa ECAC dalībvalstu ir atļāvušas veikt lidojumus uz/no ES un EEZ valstīm: Austrija, Beļģija, Bosnija un Hercegovina, Čehija, Vācija, Ungārija, Itālija, Nīderlande (izņemot uz Zviedriju un Lielbritāniju), Šveice Horvātija, Kipra un citas valstis. Turklāt pat Baltijas valstu pieeja vairs nav konsekventa, jo gan Lietuva, gan Igaunija īsteno vai plāno īstenot citādus ierobežojumus.  Atsevišķās valstīs vispārēja aizlieguma vietā ieviesti drošības pasākumi, piemēram, Covid-19 testi, kas veikti pirms lidojumiem, un pašizolācija personām, kas ierodas no augstas saslimstības valstīm. Piemēram:   |  |  |  | | --- | --- | --- | | **Valsts** | **Vispārējs aizliegums vai drošības pasākumi?** | **Drošības pasākumu veids** | | Igaunija | Drošības pasākumi | No 01.09.2020. pašizolācijas vietā – testu veikšana. | | Lietuva | Drošības pasākumi | Divu nedēļu pašizolācija, ierodoties no “skartās” valsts (>16 gadījumi uz 100 000 iedz.).  Ierodoties no augstas saslimstības valstīm (>25 gadījumi uz 100 000 iedz.), nesens (72h iepriekš) veikts negatīvs Covid-19 tests + izolācija. | | Melnkalne | Drošības pasākumi | 1) Valstis, no kurām ierodoties, nav nekādu ierobežojumu;  2) Valstis, no kurām var ierasties, ja ir bijis nesens negatīvs Covid-19 tests. | | Bosnija un Hercegovina | Drošības pasākumi | Prasība uzrādīt negatīvu Covid-19 testu, kas veikts ne vēlāk kā 48 stundas pirms ierašanās. | | Kipra | Drošības pasākumi | Covid-19 testu veikšana pasažieriem, kas ierodas no augstas saslimstības valstīm. | | Čehija | Drošības pasākumi | Covid-19 testu veikšana pasažieriem, kas ierodas no augstas saslimstības valstīm. | | Islande | Drošības pasākumi | Divu nedēļu pašizolācija visiem ieceļojošajiem pasažieriem vai testa veikšana, ierodoties valstī, kam seko 4-5 dienu pašizolācija un nākamais tests. Ja abi testi ir negatīvi, tad turpmāk pašizolācija nav jāievēro. |   Eiropas un pasaules ekonomika nespēj funkcionēt bez drošiem transporta pakalpojumiem un personu brīvas pārvietošanās ES ietvaros. Eiropas Komisijas paziņojumos rosināts izmantot elastīgu, pakāpenisku pieeju nolūkā atjaunot neierobežotu pārvietošanās brīvību, no vispārējiem ierobežojumiem pārejot uz mērķtiecīgākiem pasākumiem, kas papildinātu fiziskās distancēšanās pasākumus, gadījumu izsekošanu un testēšanu.  Latvijā noteiktās Covid-19 ierobežojumu prasības ir daudz stingrākas, nekā citās ES valstīs, būtiski tiek ietekmēta Latvijas pārvadātāju un pakalpojumu sniedzēju konkurētspēja un finanšu ilgtspēja.  Ņemot vērā minēto, ievērojot Veselības ministrijas un SPKC ierosinājumus ir paredzēts noteikt, ka starptautiskie pasažieru pārvadājumi netiks veikti, sākot ar trešo dienu pēc saraksta publicēšanas SPKC tīmekļvietnē, uz valstīm, kur kumulatīvais 14 dienu saslimstības rādītājs uz 100 000 iedzīvotājiem divas reizes pārsniedz vidējo rādītāju ES EEK un AK. Uz doto brīdi (26.augusta dati), vidējais rādītājs ES ir 46, tas nozīmē, ka starptautiskie pārvadājumi netiktu veikti uz valstīm, kur 14 dienu kumulatīvais saslimstības rādītājs pārsniedz 92 (noapaļojot 90) uz 100 000 iedzīvotājiem, nosakot, ka valstīs, kur kumulatīvais saslimstības rādītājs pārsniedz 90 ir valstis, kas var radīt nopietnu sabiedrības veselības apdraudējumu. Vienlaicīgi tiks saglabāta pieeja, ka cilvēks, kas uzturējies valstī, uz kuru ir attiecināmi īpašie piesardzības un ierobežojošie pasākumi (kumultīvais 14 dienu saslimstības rādītājs pārsniedz 16 uz 100 000), ievēro 14 dienu pašizolāciju.  Jāņem vērā, ka Veselības ministrijas piedāvātie kritēriji valstu ar augstu Covid-19 izpolatības risku noteikšanai mainīsies, mainoties ES vidējam saslimstības kumulatīvajam rādītājam, kā arī mainoties epidemioloģiskajai situācijai valstī. Tādēļ Veselības ministrija un var rosināt precizēt aprēķinu noteikumus.  Vienlaicīgi tiek noteikts, ka pasažieriem, kuri būs izmantojuši attiecīgos pasažieru pārvadājumus ir jāveic Ministru kabineta noteikumos noteiktie epidemioloģiskās drošības pasākumi, piemēram jālieto medicīniskā sejas maska nokļūšanai uz dzīvesvietu, kā arī pēc iespējas ātrāk jānokļūst dzīvesvietā vai citā uzturēšanās vietā, lai nodrošinātu pašizolācijas prasībās.  Papildus norādāms, ka minētais risinājums atbilst Ekonomikas ministrijas izstrādātajam informatīvajā ziņojumā "Par kritisko situāciju aviācijas un tūrisma nozarē saistībā ar starptautiskajiem pasažieru pārvadājumiem"" ietvertajam risinājumam (A un B modelis)**.** |
| 3. | Projekta izstrādē iesaistītās institūcijas un publiskas personas, kapitālsabiedrības | Transporta nozares eksperti, VM, SPKC. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas starptautisko pasažieru pārvadājumu nodrošināšanu. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktie atvieglojumi pozitīvi ietekmēs tautsaimniecību un neparedz papildu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar |
| 2. | Atbildīgā institūcija | Satiksmes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts informāciju par veiktajiem grozījumiem, ievietot Satiksmes ministrijas un Slimību profilakses un kontroles centra mājas lapās, kā arī paredzēts to izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Satiksmes ministrs                                  T. Linkaits

Vīza: Valsts sekretāre I. Stepanova